୬ ମାସରେ ଶେଷ ହେବ ରେଲ୍ଓ୍ବେ ନିଯୁକ୍ତି ପ୍ରକ୍ରିୟା\nନୂଆଦିଲ୍ଲୀ,୧୭-୧୨(ପି.ଟି.) ଭାରତୀୟ ରେଳପଥରେ ୧୩ ଲକ୍ଷରୁ ଊର୍ଦ୍ଧ୍ୱ ନିଯୁକ୍ତି କ୍ଷମତା ର\n୬ ମାସରେ ଶେଷ ହେବ ରେଲ୍ଓ୍ବେ ନିଯୁକ୍ତି ପ୍ରକ୍ରିୟା\t December 17th, 00:00 AM December 17th, 00:00 AM\nନୂଆଦିଲ୍ଲୀ,୧୭-୧୨(ପି.ଟି.) ଭାରତୀୟ ରେଳପଥରେ ୧୩ ଲକ୍ଷରୁ ଊର୍ଦ୍ଧ୍ୱ ନିଯୁକ୍ତି କ୍ଷମତା ରହିଥିବା ବେଳେ ସେଥି ମଧ୍ୟରୁ ଗ୍ରୁପ୍ ସି ଏବଂ ଗ୍ରୁପ୍ ଡି ବର୍ଗରେ ମୋଟ ୨,୨୫,୮୨୩ ପଦବୀ ଖାଲି ପଡିଛି। ସେହିପରି ରେଳ ନିରାପତ୍ତା କ୍ଷେତ୍ରରେ ମୋଟ ୧,୨୨,୯୧୧ ସଂଖ୍ୟକ ପଦବୀ ଖାଲି ପଡିଥିବାବେଳେ ୧୭,୪୬୪ ସଂଖ୍ୟକ ଲୋକୋ ପାଇଲଟ୍ ପଦବୀ ଫାଙ୍କା ରହିଛି। ଏତଦ୍ ବ୍ୟତୀତ ଗାର୍ଡ, ଗ୍ୟାଙ୍ଗ୍ମେନ୍ ଏବଂ ଅନ୍ୟାନ୍ୟ ଟେକ୍ନିକାଲ୍ ଷ୍ଟାଫ୍ ପଦବୀରେ ମଧ୍ୟ ଲୋକ ଶକ୍ତିର ଅଭାବ ରହିଛି। ଏପରି ସ୍ଥଳେ ରେଲଓ୍ବେ ନିଯୁକ୍ତି କ୍ଷେତ୍ରରେ ପ୍ରକ୍ରିୟା ଶେଷ ହେଉ ହେଉ ପ୍ରାୟ ୨ ବର୍ଷ ସମୟ ବିତି ଯାଉଛି। ଏହାକୁ ଗୁରୁତର ସହ ବିଚାର କରି ରେଳ ବୋର୍ଡ ନିଯୁକ୍ତି ପ୍ରକ୍ରିୟାକୁ ୬ ମାସ ମଧ୍ୟରେ ଶେଷ କରିବା ପାଇଁ ଯୋଜନା କରୁଛି। ସମସ୍ତ ରେଳ ମହାପ୍ରବନ୍ଧକଙ୍କୁ ନେଇ ଅନୁଷ୍ଠିତ ଏକ ସାଧାରଣ ବୈଠକରେ ରେଳ ବୋର୍ଡ ଏହି ଆଲୋଚନା କରିଛି ବୋଲି ଏହାର ଅଧ୍ୟକ୍ଷ ଅଶ୍ୱିନୀ ଲୋହାନୀ କହିଛନ୍ତି। ଲୋହାନୀଙ୍କ କହିବାନୁସାରେ ନିଯୁକ୍ତି ପ୍ରକ୍ରିୟା ଶୀଘ୍ର ଶେଷ କରିବା ପାଇଁ ଅନ୍ଲାଇନ୍ ପରୀକ୍ଷା ସହିତ ଅନ୍ୟାନ୍ୟ ବିକଳ୍ପ ବ୍ୟବସ୍ଥା କରାଯିବ। ଗତ ନଭେମ୍ବର ୨୪ରେ ଭାସ୍କୋ-ଡା-ଗାମା-ପାଟ୍ନା ଏକ୍ସପ୍ରେସ୍ ଦୁର୍ଘଟଣାଗ୍ରସ୍ତ ହେବା ପରେ ଏହି ବୈଠକ ଅନୁଷ୍ଠିତ ହୋଇଛି। ବୈଠକରେ ଅଧିକାରୀଙ୍କ ଆଲୋଚନା ଅନୁସାରେ ଭାରତୀୟ ରେଲଓ୍ବେରେ ନିଯୁକ୍ତି ପାଇବା ପାଇଁ ଆବେଦନ ଠାରୁ ଚାକିରିରେ ଯୋଗ ଦେବା ମଧ୍ୟରେ ପ୍ରାୟ ୨ ବର୍ଷ ସମୟ ଲାଗୁଛି। ନିଯୁକ୍ତି ପ୍ରକ୍ରିୟାରେ ବିଳମ୍ବ କାରଣରୁ ଯୋଗ୍ୟ ବିବେଚିତ ପ୍ରାର୍ଥୀ ଏହି ସମୟ ମଧ୍ୟରେ ଅନ୍ୟ ବିକଳ୍ପ ପାଇଲେ ଏହାକୁ ଅପେକ୍ଷା କରୁ ନାହାନ୍ତି। ଅନ୍ଲାଇନ୍ ପରୀକ୍ଷା କରାଗଲେ ସମୟ ହ୍ରାସ ପାଇବ ବୋଲି ଉତ୍ତର ପୂର୍ବ ରେଳପଥର ମହାପ୍ରବନ୍ଧକ ସି. ରାମ୍ ପ୍ରସ୍ତାବ ଦେଇଥିଲେ। ଏହି ଅବସରରେ ଲୋହାନୀ ରେଲଓ୍ବେ ରିକ୍ରୁଟ୍ମେଣ୍ଟ ବୋର୍ଡ(ଆର୍ଆର୍ବି)କୁ ଏ ନେଇ ତର୍ଜମା କରି ନିଯୁକ୍ତି ପ୍ରକ୍ରିୟା ୬ ମାସ ମଧ୍ୟରେ ଶେଷ କରିବା ପାଇଁ କହିଛନ୍ତି। ରେଳ ବୋର୍ଡ ଏହାର ସମସ୍ତ ବିଭାଗକୁ ଚଳିତ ମାସ ୨୦ ସୁଦ୍ଧା ନିଜର ପ୍ରସ୍ତାବ ଦେବା ପାଇଁ ନିର୍ଦ୍ଦେଶ ଦେଇଛି। ସୂତ୍ରରୁ ମିଳିଥିବା ଖବର ଅନୁସାରେ ଭାରତୀୟ ରେଲଓ୍ବେରେ ୧୩ ଲକ୍ଷରୁ ଅଧିକ ନିଯୁକ୍ତି କ୍ଷମତା ରହିଛି।
